Predkladacia správa

Návrh nariadenia vlády Slovenskej republiky, ktorým sa ustanovuje výška minimálnej mzdy (ďalej len „návrh nariadenia vlády“) sa predkladá na rokovanie vlády Slovenskej republiky na základe § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1990 Z. z. 

Ministerstvo práce, sociálnych vecí  a rodiny Slovenskej republiky predložilo  Rade hospodárskeho a sociálneho partnerstva SR dva alternatívne návrhy koeficientu na úpravu výšky hrubej mesačnej minimálnej mzdy zamestnanca, a to:

0,42 - ktorému zodpovedá výška hrubej mesačnej minimálnej mzdy 7 260 Sk,
0,43 - ktorému zodpovedá výška hrubej mesačnej minimálnej mzdy 7 430 Sk.

Rada hospodárskeho a sociálneho partnerstva SR na svojom rokovaní dňa                28. júla 2006 nedospela k dohode ohľadne výšky uvedeného koeficientu. Na tomto rokovaní Konfederácia odborových zväzov SR požadovala koeficient 0,44 a hrubú mesačnú minimálnu mzdu vo výške 7 600 Sk. Asociácia zamestnávateľských zväzov a združení SR navrhovala koeficient 0,43, ktorému zodpovedá  hrubá mesačná minimálna mzda vo výške         7 430 Sk a Republiková únia zamestnávateľov navrhovala inštitút minimálnej mzdy zrušiť.  

Po dohode s Konfederáciou odborových zväzov bola dohodnutá výška hrubej mesačnej minimálnej mzdy 7600,- Sk (pri koeficiente 0,44) a výšky hrubej minimálnej mzdy za každú odpracovanú hodinu zamestnancom 43,70 Sk. Dohodnutá výška hrubej mesačnej minimálnej mzdy je vyššia ako upravené životné minimum platné od 1.7.2006 o 1 850,- Sk, zabezpečí nárast v porovnaní s rokom 2005 o 10,1% a nárast čistej mesačnej minimálnej mzdy vypočítanej z navrhnutej hrubej mesačnej minimálnej mzdy o 10,1%.

Dopady realizácie navrhovanej právnej úpravy sú uvedené v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. Návrh nariadenia vlády bude mať dopad na štátny rozpočet na rok 2006                 a na rozpočet verejnej správy na roky 2007 až 2009 v rozsahu, ktorý je uvedený v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Zdrojom krytia predpokladaného zvýšeného rozsahu výdavkov v dôsledku zvýšenia minimálnej mzdy podľa tohto návrhu  nariadenia vlády  budú finančné prostriedky rozpočtu verejnej správy na rok 2006 a rozpočtu verejnej správy na roky  2007 až 2009. 

 Napriek predpokladanej zvýšenej potrebe finančných prostriedkov, návrh rozpočtu verejnej správy na roky 2007 až 2009 nebude prekročený.

O stanovisko k rozpočtovým dôsledkom návrhu nariadenia vlády Slovenskej republiky, ktorým sa ustanovuje výška minimálnej mzdy požiadala sekciu rozpočtovej politiky Ministerstva financií Slovenskej republiky generálna riaditeľka sekcie zamestnanosti a pracovno-právnych vzťahov Ministerstva práce, sociálnych vecí a rodiny Slovenskej republiky svojím listom č.19658/2006-II/1 zo dňa 29. augusta 2006. Ministerstvo financií Slovenskej republiky vo svojom stanovisku, ktoré zaslalo listom č. MF/22393/2006-411 zo dňa 6.9.2006 vyjadrilo s predkladaným návrhom súhlas za podmienky, že zvýšené nároky vyplývajúce z jeho realizácie budú v roku 2006 rozpočtovo zabezpečené v rámci záväzných ukazovateľov rozpočtu verejnej správy na rok 2006 a v rámci záväzných ukazovateľov návrhu rozpočtu verejnej správy na roky 2007 až 2009.

Materiál bol predložený na pripomienkové konanie všetkým ministerstvám, ostatným ústredným orgánom štátnej správy a ďalším orgánom a subjektom ako aj vybraným inštitúciám, ktorých sa problematika dotýka. Spolu bolo oslovených 38 pripomienkujúcich subjektov. Z nich 25 subjektov neuplatnilo žiadnu pripomienku. Pripomienky zaslalo 13 subjektov s celkovým počtom 17 pripomienok. Všetky akceptovateľné pripomienky boli do materiálu zapracované. Výsledky pripomienkového konania sú uvedené vo vyhodnotení pripomienkového konania.